Жетісайда қарбыз пісті
DATE: 08:30, 12 Маусым 2024 | GMT +5
TITLE: Жетісайда қарбыз пісті
URL: https://kaz.inform.kz/news/zhetsayda-karbiz-pst-d6372d/
META: DATE: 08:30, 12 Маусым 2024 | GMT +5
TOTAL WORDS: 227
AUTHOR(S):
TEXT: Атамекен ауылдық округіндегі «Павел» шаруа қожалығы 9 гектар егістікке 20 жылдан бері бақша дақылдарын егіп келеді. Фото: Жетісай ауданы әкімдігі. Биылғы жылы да мұндағы диқандар қарбыздың ерекше күтімді қажет ететін «Виктория» сортын сәуір айының басында еккен болатын. Қажетті агротехникалық шаралардың дер кезінде жасалуының нәтижесінде пісіп жетілген қарбыздан мол өнім алынады деп жоспарланып отыр. Сондай-ақ, ағын суды үнемдеу мақсатында енгізілген тамшылатып суғару әдісі өнімнің артуына да септігін тигізіп отыр. Фото: Жетісай ауданы әкімдігі. «Алғашқы өнімді қазір Ресейге жіберіп жатырмыз. Кейін сұранысқа қарай өзге де өңірлерге жібереміз. Жылдағыдан шығын көп болғанымен бағасы да жоғары болып тұр. Қазір келісін 150-170 теңге аралығында сатып жатырмыз. Тамшылатып суғару әдісін қолданатындықтан ағын судан, минералды тыңайтқыштардан қиындық көрмедік. Өнімділік те ойдағыдай», — деді шаруа қожалық төрағасы Асан Мубинов. Фото: Жетісай ауданы әкімдігі. Жетісайлық шаруалар биылғы жылы 79, 3 мың гектар суармалы жердің 40, 8 мың гектарына мақта шитін сепсе, 20, 1 мың гектар жерге бақша, 7, 2 мың гектар жерге дәндік жүгері, 3, 3 мың га жерге көкөніс пен 6, 3 мың гектар жерге жоңышқа дақылын еккен. Фото: Жетісай ауданы әкімдігі. «Аудандағы 20, 1 мың гектарға егілген бақша дақылдарының 4 мың гектары қарбыз. Биылғы жылы 600 мың тоннадан астам бақша өнімдері жиналады деп жоспарланып отыр. Былтырғы жылы да бақша дақылдарынан жоғары деңгейде өнім алынып, облыста үздіктердің қатарынан көрінгенбіз», - деді аудандық ауыл шаруашылығы және жер қатынастары бөлімінің басшысы Нұртас Тұрсынбеков. Фото: Жетісай ауданы әкімдігі
